Ændring eller bortfald af ægtefællebidrag En afgørelse om størrelsen af ægtefællebidrag gælder normalt indtil videre. Det betyder, at bidragets størrelse vil kunne ændres, hvis der sker ændringer i parternes personlige eller økonomiske forhold, f. eks. på grund af længerevarende sygdom, varig stigning eller fald i indtægt, eller bidragsberettigedes økonomiske interessefællesskab (typisk fælles husholdning og bolig) med en ny partner. Ændring af ægtefællebidrag vil normalt kun have virkning for fremtiden. Ændring af ægtefællebidragets størrelse forudsætter en ansøgning herom fra en af parterne. Det offentlige tager ikke selv initiativ til at rejse en sag herom. Inddrivelse af ægtefællebidrag Betales et bidrag ikke til tiden, kan den bidragsberettigede anmode om det offentliges bistand til inddrivelse af bidraget. Henvendelse herom kan ske til Almannastovan, Postboks 3096, 110 Tórshavn. I Danmark skal anmodningen om inddrivelse af underholdsbidrag indgives til kommunens socialforvaltning. Hvem træffer afgørelse og yder vejledning Ansøgning om fastsættelse af ægtefællebidrag sendes til Rigsombuddet, såfremt den, der skal betale bidraget, bor eller opholder sig på Færøerne.